stanford-oval/wikipedia huggingface dataset:
ביורק
דיסקוגרפיה > אוספים ומארזים

2002: Greatest Hits
2002: Family Tree
2003: Live Box
2006: Surrounded
2009: Voltaïc
דיסקוגרפיה > אלבומי הופעה

1997: Celebrating Wood and Metal
2004: Debut Live
2004: Post Live
2004: Homogenic Live
2004: Vespertine Live
2009: Songs from the Volta Tour
2014: Björk: Biophilia Live
דיסקוגרפיה > די. וי. די.

1994: Vessel
1998: Live at Shepherds Bush Empire
1999: Volumen
2001: Live in Cambridge
2002: MTV Unplugged / Live
2002: Live at Royal Opera House
2002: Volumen Plus
2002: Greatest Hits – Volumen 1993–2003
2003: Inside Björk
2003: Later with Jools Holland
2003: Minuscule
2004: The Inner or Deep Part of an Animal or Plant Structure
2005: The Medúlla Videos
2012: Later with Jools Holland 1995—2011
2014: When Björk Met Attenborough
2014: Björk: Biophilia Live
גבון במשחקים הפאראלימפיים

גבון השתתפה לראשונה במשחקים הפאראלימפיים בבייג'ינג (2008), כששלחה משלחת של ספורטאי בודד למשחקים. במשחקי החורף לא נטלה גבון חלק מעולם.
האתלט אותו שלחה גבון למשחקים בבייג'ינג, תיירי מביקה, התחרה במרוץ ל-800 מטר (קטגוריה T54) ובהטלת כידון (קטגוריה F57/58), אך לא הגיע להישגים ספורטיביים משמעותיים ולא זכה במדליה פאראלימפית.
ראו גם

גבון במשחקים האולימפיים
גבון במשחקים האולימפיים לנוער
ג'ון בורינג

ג'ון בורינג בשנת 1826. דיוקן מעשה ידי ג'ון קינג.
סר ג'ון בורינג (באנגלית: Sir John Bowring, בסינית: 寶寧 או 寶靈 או 包令;‏ 17 באוקטובר 1792 - 23 בנובמבר 1872) כיהן כמושל הרביעי של הונג קונג. בורינג היה פוליטיקאי, כלכלן, ואביר במסדר האמבט.
קורות חיים

בורינג נולד באקסטר למשפחה אנגלית פוריטנית יוניטרית. הוא התחנך בבית ספר יוניטרי, ושאף בצעירותו להיות כומר. משפחתו רצתה שיעסוק במסחר ולכן בשנת 1805 עזב את בית ספרו והחל לעבוד בעסק המשפחתי של אביו - מסחר בבדים. ב-1810 החל לעבוד במשרד החברה בלונדון, בה החל ללמוד שפות. בין השנים 1813–1816 שהה בספרד כנציג החברה המשפחתית. עם שובו ללונדון, בשנת 1816, נשא לאישה את מרי לווין (Mary Lewin) מהאקני.
קורות חיים > כלכלן, סופר ומתרגם

בורינג היה רב לשוני - לטענתו, הוא דיבר 100 שפות והבין 200. בורינג תרגם כתבים רבים ובהם "דוגמאות מהשירה הרוסית" (Specimens of the Russian Poets) בין השנים 1821 - 1823, ה-Batavian Anthology בשנת 1824, "שירה ספרדית קדומה ורומנסות ספרדיות" (Ancient Poetry and Romances of Spain) בשנת 1824, "דוגמאות מהשירה הפולנית" (Specimens of the Polish Poets) ו"שירה סרבית פופולרית" (Serbian Popular Poetry) בשנת 1827, ו"שירה הונגרית" (Poetry of the Magyars) בשנת 1830.
בורינג הושפע מכתביו של ג'רמי בנתם, ולימים הפך לידידו של בנתם. בורינג כתב ב"וסטמינסטר רוויו" והפך לעורך של מגזין זה בשנת 1825 כשהוא כותב בתחום הכלכלה והפוליטיקה וקורא לסחר חופשי.
בשנת 1828 הוא ביקר בהולנד ובפברואר 1829 העניקה לו אוניברסיטת חרונינגן תואר דוקטור במשפטים.
שנה לאחר מכן ביקר בדנמרק במטרה לכתוב על השירה הסקנדינבית.
בורינג היה אחראי על צוואתו הספרותית של בנתם, ופרסם את כתביו בשבעה כרכים בשנת 1843. בשנה זו, בה כיהן כחבר הפרלמנט הבריטי בורינג תרגם לאנגלית את "כתבי חצר המלכה" (Manuscript of the Queen's Court) - אוסף שירה צ'כית.
קורות חיים > כהונתו כחבר פרלמנט

בשנת 1835 נבחר בורינג כחבר הפרלמנט הבריטי מטעם מחוז קילמארנוק בורג' (Kilmarnock Burghs). שנה לאחר מכן מונה לראש הוועדה הממשלתית שנסעה לצרפת במטרה לבחון את הסחר בין שתי המדינות. בהמשך נסע לשווייץ, איטליה, סוריה וגרמניה במטרה דומה. בעקבות מסעות אלה כתב שורה של דוחות אשר הובאו בפני הבית התחתון הבריטי.
בשנת 1837 הובס בבחירות לפרלמנט אולם שב אליו ב-1841 וכיהן עד 1849 כנציג מטעם מחוז בולטון.
בתקופה זו לא הייתה פרנסה מצויה בכיסו, וניסיונות להקים חברות ייצור ברזל בוויילס כשלו. מצבו הכלכלי הקשה הביא אותו לקבל את הצעת הפרלמנט הבריטי לכהן כדיפלומט.
קורות חיים > נציג דיפלומטי

בשנת 1849 מונה בורינג לכהן כקונסול בקנטון שבסין, ולהיות האחראי על הסחר עם סין. בורינג נשאר בתפקיד זה עד שנת 1853.
לאחר שובו לאנגליה בורינג פעל למען המעבר לשיטה דצימלית באנגליה ופרסם את הספר "השיטה הדצימלית במספרים, מטבעות וחשבונאות" (The Decimal System in Numbers, Coins and Accounts) בשנת 1854.
קורות חיים > מושל הונג קונג

ב-13 באפריל 1854 מונה בורינג לתפקיד המושל הרביעי של הונג קונג.
בתקופת כהונתו פרצה מלחמת האופיום השנייה (1856–1860).
בעת כהונתו כמושל הוא פעל למתן זכויות לתושבים הסינים של המושבה והרשה להם לשבת בחבר מושבעים ולכהן כעורכי דין במושבה.
בורינג התקין את מערכת המים הציבורית הראשונה של הונג קונג וחוקק צווים שהבטיחו בנייה יציבה ובטוחה. בורינג פעל לפיתוח את אזור ואן צ'אי בסמוך להאפי ואלי וחצב את תעלת בורינגטון (שנקראה על שמו).
בשנת 1855 ביקר בורינג בסיאם ונשא ונתן עם המלך מונגקוט על חוזה סחר אשר לימים נודע כהסכם בורינג. בעקבות ביקור זה פרסם את הספר "הממלכה והאומה הסיאמית" (The Kingdom and People of Siam) בשנת 1857.
ב-1858 נפטרה אשתו הראשונה. שנה לאחר מכן, בעת ביקורו באנגליה, נשא לאישה את דברה קאסל (Deborah Castle).
בורינג פרש מתפקידו כמושל במרץ 1859, ובשנת 1861 כיהן כקונסול מסחרי באיטליה. לאחר תום כהונה זו קיבל את תפקיד הפלניפוטנשרי (שגריר מטעם ממלכת הוואי באירופה.)
בורינג נפטר ב-23 בנובמבר 1872 בהיותו בן 80.
משפחתו

לבורינג היו שלושה בנים ובת אחת. בנו הצעיר, אדגר אלפרד בורינג כיהן כחבר הפרלמנט הבריטי מטעם אקסטר בין השנים 1868–1874.
הנצחה ותארים

בשנת 1854 קיבל בורינג תואר של אביר מסדר האמבט. כמו כן בורינג היה חבר החברה המלכותית והחברה הגאוגרפית המלכותית.
מספר רחובות בהונג קונג נקראו על שמו ובהם רחוב בורינג מערב ורחוב בורינג מרכז (לימים שונה שמם לרחוב דה וו). האזור שפיתח, על גדות תעלת בורינגטון, נקרא על שמו בורינגטון או "בורינג סיטי".
כתביו

דוגמאות מהשירה הרוסית (1821–1823)
פטר שלמיל (תרגום מגרמנית), (1824)
אנתולוגיה בטוויאנית (1824)
"שירה קדומה ורומנסות ספרדיות" (1824)
"שירה כנסייתית" (1825)
"דוגמאות מהשירה הפולנית" (1827)
"שירה פופולרית סרבית" (1827)
"שירת ההונגרים" (1830)
"שירה צ'כית" (1832)
דאונתולגיה של כתבי בנתם (עורך), (1834).
"סיפורי מוסר" (1834)
"כתבי חצר המלכה" (1843)
"השיטה הדצימלית במספרים, מטבעות וחשבונאות" (1854)
"הממלכה והתושבים של סיאם" (1857)
תרגומי המשורר ההונגרי אלכסנדר פטופי (1866)
כנס האגודה המתנגדת לעבדות, 1840, ציור מעשה ידי בנג'מין רוברט היידון. בורינג מופיע שמיני מימין בשורה השנייה מקדמת התמונה.
תעלת בורינגטון בשנת 1920
ברוק קנדי

| --- | --- |

 לידה:  20 ביולי 1989 (בת 35) אוקסנרד, קליפורניה 
 שם לידה:  ברוק דיאן קנדי
 שם במה:  Brooke Candy 
 מוקד פעילות:  ארצות הברית 
 תקופת הפעילות:  מ-2012 
 מקום לימודים:  תיכון אוק פארק 
 סוגה:  היפ הופ, פופ, מוזיקה אלקטרונית
 חברת תקליטים:  RCA רקורדס 
 brookecandyofficial.com
 פרופיל ב-IMDb
 
ברוק דיאן קנדי (באנגלית: Brooke Dyan Candy; נולדה ב-20 ביולי 1989) היא ראפרית וזמרת אמריקאית.
ביוגרפיה

ברוק קנדי נולדה באוקסנרד שבקליפורניה וגדלה בפרבר אגורה הילס עם אביה, מנהל הכספים הראשי של המגזין האסלר ומנכ"ל הקזינו "Hustler". כשהתבגרה, חיה קנדי בלוס אנג'לס, שם עבדה כמעצבת אופנה אצל רייצ'ל זואי. בהמשך פנתה קנדי ללארי פלינט, בניסיון למצוא עבודה כצלמת, אך במקום זאת בחר פלינט להעסיק אותה כמעצבת בובות ראווה. קנדי התעייפה במהירות מעבודתה ועברה לעסוק בחשפנות. קנדי עבדה במשך שמונה חודשים כרקדנית אקזוטית במועדון בהוליווד. היא תיארה את עבודה כעבודה קשה ומעייפת ואמרה: "אני אפילו לא אוהבת גברים, ואני צריכה להעמיד פנים שאני אוהבת כל דבר שם". למרות שקיבלה הצעות רבות, קנדי לא התפתתה לעסוק בזנות, אך שקלה עבודה כשחקנית פורנו.
קנדי אהבה לרקוד, אך זנחה זאת והתרכזה במוזיקת פופ מכיוון שהדבר רווחי יותר. קנדי פנתה בעבר לארבע חברות תקליטים גדולות, אך לא חתמה על חוזה עם אף אחת מהן. קנדי הופיעה לראשונה תחת חברת תקליטים גדולה בשיר "Cloud Aura" של הזמרת צ'רלי XCX, כאשר השתיים נפגשו ביוזמת אזיליה בנקס.
ביוגרפיה > 2014-הווה: Opulence ואלבום אולפן ראשון

פרק זה טעון עדכון. אנא תרמו לוויקיפדיה . ייתכן שתמצאו פירוט בדף השיחה.
בפברואר 2014 חתמה קנדי חוזה עם חברת התקליטים RCA, דרכה הוציאה ב-6 במאי 2014 את המיני אלבום הראשון שלה, Opulence, כשבוע לאחר הוצאת הקליפ לסינגל הראשון מהאלבום הנושא את שמו.
ב-13 באוגוסט 2015 יצא לאור השיר "Rubber Band Stacks" כסינגל הראשון מאלבום הבכורה של קנדי.
דיסקוגרפיה > אלבומי אולפן

2019: Sexorcism
דיסקוגרפיה > מיני אלבומים

2014: Opulence
פילמוגרפיה

1998: Dennis the Menace Strikes Again
2011: Bloodrape
הערות שוליים

↑  Brooke Candy birth day
1 2 3  The Rise of the Rapping, Stripping, Snake-Charming Brooke Candy, פורסם באתר Vulture
↑  Charli XCX ft. Brooke Candy - Cloud Aura, באתר פיצ'פורק
↑  Opulence EP, בחנות ה-iTunes
↑  Brooke Candy’s “Opulence” Video Will Give You Nightmares
↑  Brooke Candy’s New Rave-Urban Single “Rubber Band Stacks” Is To Die For: Listen Now, פורסם ב-Direct Lyrics ב-13 באוגוסט 2015
↑  ברוק קנדי באתר IMDb
↑  (Bloodrape (2011
| --- | --- |
בקרת זהויות :  ISNI: 0000 0004 6520 475X  MusicBrainz: 4298f9c0-4311-4411-9153-da73775b0b0c  PIC: 385763  VIAF: 4073158005999202100003   WorldCat (עם VIAF): 4073158005999202100003
ג'יני ברלין

| --- | --- |

 לידה:  1 בנובמבר 1949 (בת 74) לוס אנג'לס, ארצות הברית 
 מדינה:  ארצות הברית 
 תקופת הפעילות:  מ-1969 
 פרופיל ב-IMDb
 
ג'יני ברלין (נולדה בתור ג'ני ברט מאיי, באנגלית: Jeannie Brette May; נולדה ב-1 בנובמבר 1949) היא שחקנית קולנוע ותיאטרון אמריקאית-יהודייה, שהייתה מועמדת לפרס גלובוס הזהב ולפרס אוסקר לשחקנית המשנה הטובה ביותר לשנת 1972 על תפקידה בסרט "אשת החלומות".
ביוגרפיה

ברלין נולדה בלוס אנג'לס לבמאית, תסריטאית היהודיה איליין מאיי. אמה פרצה את דרכה של ברלין כשחקנית כשליהקה אותה לתפקיד לילה קולודני, כלתו היהודייה המעצבנת של איש המכירות לני קאנטרו בקומדיה בבימויה "אשת החלומות".
ברלין זכתה על הופעתה בפרסי מבקרים והועמדה לפרס אוסקר לשחקנית המשנה הטובה ביותר אותו הפסידה לאיילין הקרט ולפרס גלובוס הזהב לשחקנית המשנה הטובה ביותר. באותה שנה הופיעה גם בסרטו הראשון של לארי כהן "בון".
בשנת 2019 החלה לשחק בעונתה השנייה של סדרת הדרמה "יורשים" ב־HBO, בדמותה של סיד פיץ'. בשנת 2020 שיחקה בסדרת הטלוויזיה "ציידים" בפריים וידאו, לצדם של אל פצ'ינו וקרול קיין.
בשנת 2022 שיחקה בסרטו של סטיבן ספילברג "הפייבלמנים". בשנת 2023 גילמה את ג'ורג'יה בסרט "שקרים קטנים" (אנ').
בשנת 2025 תשחק בסרטה הבא של מגי ג'ילנהול "הכלה!" לצד שחקנים כמו כריסטיאן בייל ופנלופה קרוז.
בנדיני סלונצ'ינו

| --- | --- |

בנדיני סלונצ'ינו
 מאפיינים כלליים
 יצרן:  Bandini Automobili (אנ')
 שנות ייצור:  1968
 הרכבה:  איטליה איטליה  פורלי
 מפרט טכני
 מנוע:  4 צילינדרים, בטור, 8 שסתומים, 987 סמ"ק המפיק 105 כ"ס ב-8,500 סל"ד, יחס דחיסה 9.5:1 (מנוע מרכזי)
 הילוכים:  תמסורת ידנית - 4 מהירויות
 מעצב:  Ilario Bandini (אנ')
בנדיני סלונצ'ינו באיטלקית: Bandini Saloncino) היא מכונית מרוץ מתוצרת יצרנית הרכב האיטלקית Bandini Automobili (אנ') אשר יוצרה בשנת 1968
"בנדיני סלונצ'ינו"

דגם ה"בנדיני סלונצ'ינו" הוצג לראשונה בתערוכת הרכב של טורינו בשנת 1968. הוא נבנה ועוצב על ידי יצרן מכוניות הספורט ונהג המרוצים "Ilario Bandini" (אנ')
תכונות עיקריות:
מבנה וחומר: מסגרת של צינורות סעיף אליפטי, פלדה מיוחדת של גזירה אווירונאוטית, פטנט מס' 499843
מנוע מרכזי
שימון: "קרטר" עם משאבת הילוך רטוב ומסנן חיצוני
מערכת היגוי: משמאל
מאייד כפול מסוג "Weber carburetor 38DCO3"
חשמל: 12 וולט
מכל דלק: 55 ליטר
מערכת בלמים: דיסקים הידראוליים מלפנים ומאחור
קדמי: עצמאי, משולש וטרפז חופפים עם בולמי זעזוע טלסקופי הידראולי, מוטה עם מעיינות קואקסיאליים גליליים סליל
אחורי: זרועות מתנדנדות עצמאיות, בולם הידראולי זעזועים טלסקופיים
תמונות

"בנדיני סלונצ'ינו"
"בנדיני סלונצ'ינו"
"בנדיני סלונצ'ינו"
"בנדיני סלונצ'ינו"
"בנדיני סלונצ'ינו"
"בנדיני סלונצ'ינו"
"בנדיני סלונצ'ינו"
מנוע 4 צילינדרים - "בנדיני סלונצ'ינו"
ראו גם

בנדיני 1300
הערות שוליים

↑  תמונות מכוניות "בנדיני" ("בנדיני סלונצ'ינו" שורה עליונה, משמאל) pinterest.com/pin/576038608561294730
↑  "בנדיני סלונצ'ינו" באתר revolvy
בנדידו (מתאבק)

| --- | --- |

בנדידו, מרץ 2020
 לידה:  17 באפריל 1995 (בן 29) טוראון, קואווילה, מקסיקו
 שם במה:  בנדידו סייליטו מגניפיקו II
 משקל:  83 ק"ג
 גובה:  1.70 מטר
 לאום:  מקסיקני
 קריירה מקצוענית:  19 ביוני 2011 – הווה (13 שנים)
 מאמנים:  פרנקו קולומבו איחו דל גלדיאטור אולטימו גררו
בנדידו (באנגלית: Bandido; נולד ב-17 באפריל 1995) הוא מתאבק מקסיקני, אשר מופיע תחת שם במה זה. הוא מוכר בעיקר בשל תקופותיו בארגוני ההיאבקות Lucha Libre Elite‏ (LLE),‏ The Crash Lucha Libre ו-Dragon Gate. כיום, הוא נמצא תחת חוזה בארגוני ההיאבקות Ring of Honor‏ (ROH) וב-Pro Wrestling Guerrilla‏ (PWG), שבו הוא אלוף העולם הנוכחי של PWG. הוא מתאבק דור רביעי וקרוב משפחתו של אפוסטול ג'וניור ומיסטזיס ג'וניור ובן דוד של מאגיה בלאנקה. שמו האמיתי של בנדידו לא ידוע, דבר שאופייני למתאבקים מקסיקנים העוטים מסכות שמסתירות את זהותם.
בעבר, בנדידו הופיע תחת שמות הבמה מגניפיקו II וסייליטו, אך מאז שנת 2016, הוא משתמש בשם הבמה הנוכחי שלו. דמותו עוטה מסכה בשילוב בנדנה אשר מכסה את החלק התחתון של פניו בסגנון של פורע חוק מהמערב הישן של אמריקה.
ביוגרפיה

בנדידו נולד ב-17 באפריל 1995 בטוראון, קואווילה, מקסיקו. הוא הנין של חוליאן ארלאנו וארלה, שהופיע תחת שם הבמה "אל הונגרו" (בעברית: "ההונגרי") והנכד של חוליאן ארלאנו אוריוולה, הידוע בשמו "טוני ארלאנו". בנדידו הוא בן דודו של המתאבק מאגיה בלאנקה, שמופיע בארגון ההיאבקות המקסיקני Consejo Mundial de Lucha Libre‏ (CMLL) והוא קרוב משפחתו של אפוסטול ג'וניור ומיסטזיס ג'וניור, שמופיע בארגון ההיאבקות Lucha Libre AAA Worldwide‏ (AAA).
קריירת היאבקות מקצועית > All Elite Wrestling‏ (2022–היום)

בנדידו ערך את הופעת הבכורה שלו בארגון ההיאבקות All Elite Wrestling‏ (AEW) ב-28 בספטמבר בפרק של התוכנית Dynamite, כשקיבל קרב חוזר על אליפות העולם של ROH נגד האלוף, כריס ג'ריקו; לעומת זאת, הוא הפסיד בקרב זה. ב-11 בנובמבר, נודע באופן רשמי שבנדידו חתם על חוזה בארגון לאחר הניצחוון בקרב שלו מול רוש במסגרת התוכנית השבועית Rampage.
אליפויות והישגים

הישגים בארגון ההיאבקות The Crash Lucha Libre
אליפות במשקל כבד של The Crash (פעם אחת)
אליפות במשקל קל של The Crash (פעם אחת)
אליפות הזוגות של The Crash (פעם אחת)  - עם פלמיטה
הישגים בארגון ההיאבקות DDT Pro-Wrestling
אליפות איירון מן במשקל הבי מטאל (פעם אחת)
הישגים בארגון ההיאבקות Elite Canadian Championship Wrestling – ECCW
אליפות ECCW (פעם אחת)
הישגים בארגון ההיאבקות Generación XXI
הטורניר האלטרנטיבי הגדול (2017)  - עם לארדו קיד
הישגים בארגון ההיאבקות Lucha Libre Elite – LLE
אליפות במשקל חצי בינוני של Elite (פעם אחת)
הישגים בארגון ההיאבקות Pro Wrestling Guerrilla - PWG
אליפות העולם של PWG (פעם אחת)
הקרב של לוס אנג'לס (2019)
הישגים במגזין ההיאבקות Pro Wrestling Illustrated – PWI
PWI דירג אותו במקום ה-34 מתוך 500 המתאבקים הטובים ביותר לשנת 2020
הישגים בארגון ההיאבקות Progress Wrestling
אליפות הזוגות של Progress (פעם אחת)  - עם פלמיטה
הישגים בארגון ההיאבקות Ring of Honor – ROH
אליפות העולם של ROH (פעם אחת)
אליפות השלישיות של ROH (פעם אחת)  - עם ריי הורוס ופלמיטה
הישגים בארגון ההיאבקות World Wrestling Association – WWA
אליפות במשקל חצי בינוני של WWA (פעם אחת, נוכחי)
הערות שוליים

↑  בנדידו חותם ב-AEW
| אלופי העולם של ROH |
| --- | --- | --- |
| 2000 | לו קי • אקסבייר • סמואה ג'ו • אוסטין אריס • CM פאנק • ג'יימס גיבסון • בריאן דניאלסון • הומיסייד • טקשי מורישימה • נייג'ל מקגינס • ג'רי לין |  |
| 2010 | טיילר בלאק • רודריק סטרונג • אדי אדוארדס • דייבי ריצ'רדס • קווין סטין • ג'יי בריסקו • אדם קול • מייקל אלגין • ג'יי לית'ל • קייל אוריילי • כריסטופר דניאלס • קודי • דלטון קאסל • מאט טייבן • ראש • PCO |  |
| 2020 | בנדידו • ג'ונתן גרשאם • קלאודיו קסטניולי • כריס ג'ריקו • אדי קינגסטון • מארק בריסקו (נוכחי) |  |
בנדידו עם אליפות העולם של PWG והאליפות במשקל כבד של The Crash
ברייתא דתחומין

ברייתא דתחומין (הברייתא של התחומים) היא ברייתא הנזכרת במקורות חז"ל, אשר מגדירה את גבולותיה ההלכתיים של ארץ ישראל לפי תחום עולי בבל, ואת דיני היישובים היהודיים באזורי הספר של הארץ, לעניין חיוב במצוות התלויות בארץ. הברייתא מובאת בתוספתא, בתלמוד הירושלמי ובמדרש ספרי דברים. העדות הקדומה ביותר לרשימת התחומין היא כתובת רחוב.
כתובת רחוב

כתובת רחוב היא כתובת פסיפס בעברית של לשון חז"ל, המתוארכת לסוף התקופה הביזנטית,[דרוש מקור] המאות החמישית-שביעית לספירה[דרושה הבהרה]. הכתובת מונה את הפירות והירקות האסורים בשנת השמיטה בבית שאן, ובהמשכה מצוטטת במלואה ברייתא דתחומין, תוך תוספת תחום סבסטיה.
מבנה הברייתא וזמנה

חלקה הראשון של הברייתא עוסק בתיאור גבולות הארץ המצומצמת, המכונה "תחום עולי בבל", וחלקה השני עוסק בשאלת חיובן במצוות התלויות בארץ של עיירות יהודיות בארבעה תחומים ייחודיים בארץ שבהם התגוררה באותה עת גם אוכלוסייה נכרית. לפי ההלכה שנקבעה, עיירות יהודיות הכלולות בתחום עולי בבל חייבות כברירת מחדל בקיום מצוות אלה ("אסורות" כלשון הברייתא), אלא אם נפטרו במפורש מקיום המצוות ("מותרות" כלשון הברייתא). זאת, בעוד שעיירות יהודיות שנמצאות מחוץ לתחום עולי בבל פטורות כברירת מחדל מקיום המצוות, אלא אם חויבו בכך במפורש. הברייתא אינה מתייחסת לתחומי הגליל ויהודה, שכן אזורים אלו היוו מרכזו של היישוב היהודי בארץ ישראל לאורך תקופת המשנה והתלמוד, ומכאן שחויבו במלוא המצוות התלויות בארץ.
באופן פרטני, מונה הברייתא ארבע ערים בארץ שנפטרו ממצוות התלויות בארץ בידי רבי יהודה הנשיא עצמו, בשל אוכלוסייה נכרית גדולה שהתקיימה בהן באותה עת: ”רבי התיר בית שאן רבי התיר קיסרין רבי התיר בית גוברין רבי התיר כפר צמח”. בתיאור תחום קיסריה נזכרת גם העיירה כפר סבא.
ההצעות לתארוך הברייתא נעות בין התקופה החשמונאית לתקופת התנאים. ככל הנראה החכמים שניסחו אותה ישבו בגליל, וזאת לאור הפירוט הרב שבברייתא לגבי היישובים הנמצאים בתפר שבין הגליל העליון ותחום העיר צור.
תחום עולי בבל על פי הברייתא

גבול הארץ בכתובת מתואר בכיוון השעון, מצפון מערב עד דרום מערב. הפינה הצפון מערבית היא "כבריתה", המזוהה עם כברי או עם ח'רבת כבריסה שליד נהריה. לפי משנת מסכת שביעית, הפינה הצפון מערבית היא באכזיב הצפונית יותר, ולפי רבי ישמעאל הפינה היא ב"לבנן", המזוהה עם רכס ראש הנקרה הלבן, המהווה גם גבולה המנדטורי של הארץ.
מנקודה זו נמנים יישובים רבים בגליל העליון שלידם עבר הגבול, רובם נמצאים כיום בשטח דרום לבנון, ובהם "רמותא" (כיום רמיה), "יתיר" (כיום יעתר) ו"מרעשת" (כיום ברעשית ). משם מגיע הגבול ל"נקבתא דעיון", המזוהה עם אפיק נחל עיון הסמוך למטולה, המהווה גם הוא גבולה המנדטורי של הארץ.
לאחר שהגבול מקיף את פניאס ומרגלות החרמון הוא נסוב מזרחה, אל עבר הגולן והבשן, עד קרבת העיר בוצרה שבחורן. משם נסוב הגבול דרומה, ומתואר בקווים כלליים בלבד עד מדרום לים המלח, משם ממשיך הגבול צפון מערבה, דרך חבל גרר, עד אשקלון ומבואות עזה.
ארבעת התחומים הייחודיים שבברייתא

בברייתא השלמה נכללים ארבעה תחומים ייחודיים, אשר עקב קרבתם לספר או הימצאות אוכלוסייה נכרית באזור, נקבעו ליהודים היושבים בהם דינים פרטניים לגבי קיום מצוות התלויות בארץ, ובחלקם פטור זמני ממצוות אלו.
בתחום צור (הגליל העליון המערבי) נמנות עיירות יהודיות אסורות (שחויבו במצוות התלויות בארץ) בעיקר באזור רכס סולם צור, ובהן "חנותה" (כיום ח' חניתה), "פי מצובה" (כיום ח' מצוב), "בצת" (כיום ח' באצה) ו"מזה" (כיום ח' מזי, מצפון לראש הנקרה).
בתחום סוסיתא (דרום הגולן) נמנות עיירות יהודיות אסורות, ובהן "כפר יחריב" (כיום ח' כפר חרב), "צמח" (כיום ח' סמח'), "חספיה" (כיום ח' ח'ספין), "נוב" (כיום ח' נאב), "עינוש" (כיום עין עואניש) ו"עיון" (כיום ח' עיון, מעל חמת גדר).
בתחום נווה (אזור העיר נווא שבבשן) נמנות עיירות יהודיות שהן "בספק", ובהן "זיזיון" (כיום העיירה הסורית זיזון) ו"גשמי" (כיום העיירה הסורית ג'אסם).
בתחום סבסטיה (צפון השומרון) נמנות עיירות יהודיות מותרות (שנפטרו ממצוות התלויות בארץ, בשל מגורי השומרונים באזור), ובהן "פנטקמוותה" (כיום הכפר פנדקומיה), "שילתה" (כיום הכפר סילת א-ד'אהר), "ציר" (כיום הכפר ציר), "שפירין" (כיום ח' ספירין), "עננין" (כיום הכפר עאנין), "כפר כסדיה" (כיום ח' כשדה), "איקבין" (כיום הכפר עקאבה), "כפר יהודית" (כיום ח' יהודא), "יצת" (כיום הכפר יאציד, נזכרת גם בחרסי שומרון), "דותן" (כיום תל דות'אן), "מזחרו" (כיום ח' מחרון, ליד תל דותן) ו"בלעם עלייתה" (כיום ח' בלעמה, היא יבלעם המקראית).
לקריאה נוספת

פ' נאמן, תחומי ארץ ישראל לפי ספרות חז"ל, ירושלים, תשל"ט.
ש' ספראי, ארץ ישראל בהלכה התנאית, בימי הבית השני ובימי המשנה, ב', ירושלים, תשנ"ד, 641-627.
א' בן אליהו, בין גבולות - תחומי ארץ ישראל בתודעה היהודית בימי הבית השני ובתקופת המשנה והתלמוד, יד יצחק בן-צבי, ירושלים, תשע"ד, 171-156.
הערות שוליים

↑  תוספתא שביעית פ"ד ה"ה, תוספתא דמאי פ"א ה"ד.
↑  תלמוד ירושלמי, מסכת שביעית,  פרק ו', הלכה א', תלמוד ירושלמי, מסכת דמאי,  פרק ב', הלכה א'.
↑  ספרי, פרשת עקב, נא.
↑  תלמוד ירושלמי, מסכת דמאי,  פרק ב', הלכה א'.
פסיפס כתובת רחוב מתקופת התלמוד,[דרוש מקור] בו נכללת הברייתא - מוצג במוזיאון ישראל.
ג'ינגל בלז

Jingle Bells (מבוטא: גִ'ינְגֵל בֶּלְז, תרגום מילולי מאנגלית: "פעמונים מצלצלים") הוא אחד השירים האמריקאים הידועים והנפוצים.
השיר נכתב על ידי ג'יימס לורד פיירפונט (James Lord Pierpont, ‏1822–1893) ופורסם לראשונה בסתיו 1857 בשם "One Horse Open Sleigh" (מזחלת פתוחה של סוס אחד"). השיר מדבר על נסיעה ברחוב במזחלת שלג, ואחת המסורות היא, כי שיר זה נכתב באזור בוסטון המושלג בחורף, האזור בו גדל המשורר. השיר נכתב לקראת תקופת החגים, והושר במקור על ידי מקהלת נערי כנסייות ותלמידי בתי ספר של יום ראשון. עם זאת, יש מחלוקת עזה על מקום כתיבתו. יש גם מחלוקת על "קדושתו". למרות היותו אחד השירים המושרים ביותר בעולם בתקופת החגים הנוצריים, כולל על ידי מקהלות כנסייתיות ובטקסים כנסייתיים, מדובר בשיר חילוני למדי: אין בו כלל אזכורים דתיים או אזכור של כתבי הקודש, ומצד שני מתואר בו רומן אהבים למחצה ותמים של גיל ההתבגרות.
בשנת 1859 שוחרר השיר שוב, הפעם בשם Jingle Bells, המוכר עד היום. בניגוד לאמונה הרווחת, השיר לא נכתב כלל לחג המולד, ובמילותיו אין אזכור לחג. הוא אמנם נכתב על תקופה בה יש שלג עז, והתנועה בדרכים היא באמצעות מזחלת שלג. כל המקורות סוברים כי השיר נכתב לקראת חג ההודיה. הוא מתאר נער או אדם צעיר הנוסע במהירות במזחלת שלג ובדרך פוגש נערה.
סוסי מזחלת עם רתמה.
היסטוריה

קיימות גרסאות שונות למקום בו נכתב השיר והולחן, ויש שני מקומות המתחרים על הבכורה וטוענים כי השיר נכתב אצלם: סוואנה (ג'ורג'יה) ומדפורד (עיירה ליד בוסטון במסצ'וסטס ).
היסטוריה > מדפורד

בשנת 1851, שהה ג'יימס פיירפונט אצל ידידת המשפחה, אוטיס ווטרמן, בעיירה מדפורד הסמוכה לבוסטון, מסצ'וסטס, שהייתה בעלת פונדק (בית הארחה) ובית מרזח. בזכות קשריה של הגברת ווטרמן, התאפשר לו לנגן בפסנתר היחיד בעיר, שהיה שייך לשכן ויליאם וובר. לאחר שפירפוינט הלחין את הלחן, סברה אוטיס ווטרמן כי היצירה היא ג'ינגל עליז במיוחד, ועודדה אותו לכתוב לו גם מילים. פיירפונט כתב את הטקסט על דברים שעמדו לנגד עיניו ממש: "מזחלת פתוחה עם סוס אחד", מזחלת נפוצה, בה התחרו גברים צעירים, במסלול מכוסה השלג באורך קילומטר, ברחוב סאלם בין מדפור לכיכר מלדן.
למעשה, מילות המילים של פיירפונט דומות להפליא לשירים רבים אחרים של רכיבה על מזחלות שהיו פופולריים באותה תקופה, ולא נרשמו עליהם זכויות יוצרים. החוקרת קינה האמיל טוענת כי הצורך של פיירפונט בכסף הביאו אותו להלחין שיר מוכר וקליט, ולשחררו תחת שמו, כמיזם פיננסי.
תולדות כתיבת השיר המוכר כל כך, בפונדק של אוטיס ווטרמן, התפרסמו בשנת 1946. סטלה האו, אחייניתה הגדולה של מרי גליסון ווטרמן, שהמשיכה לנהל את הפונדק, פרסמה את סיפורה על ביקורו של המשורר אצלם, בעיתון "הבוסטון גלוב". אייס קולינס, מחבר הספר "סיפורים מאחורי שירי החג האהובים ביותר" משנת 2001, מצא דיווח בעיתון ניו אינגלנד מראשית שנות ה-40 של המאה העשרים, ובו תיאור של סיפור פרסום הבכורה של המזמור "One Horse Open Sleigh" ("מזחלת פתוחה של סוס אחד") במהלך חג ההודיה בעיירה מדפורד. לפי אותו דיווח, השיר התקבל כל כך טוב על ידי הקהילה, עד שהילדים שהופיעו במיסת חג המולד לאחר כחודשיים, התבקשו לשיר את השיר שוב. השיר, שכבש את לב הציבור, נחשב מאז לשיר חג המולד.
היסטוריה > סוואנה

בשנת 1969 פרסם מילטון ראן, כומר יוניטארי מהעיר סוואנה בג'ורג'יה, ספק בנוגע ל"גרסת מדפורד". הפיקפוק נובע מכך, שכאשר הוענקו לשיר זכויות יוצרים בשנת 1857, ג'יימס פיירפונט עבד למעשה כנגן אורגניסט במקהלה בכנסייה היוניטרית בסוואנה, ג'ורג'יה, שם עבד אחיו הגדול ג'ון פירפונט ככומר, ולא באזור בוסטון. ג'יימס פיירפונט התחתן עם אשתו השנייה, בתו של ראש עיריית סוואנה, אליזה ג'יין ארז, זמן קצר לפני רכישת זכויות היוצרים על השיר. הבית, שעל פי ההערכה בו נוצר השיר המפורסם, נמצא בסמוך לרחוב אוגלתורפ ורחוב ויטקר.
ההערכה היא שפיירפונט הלחין במקור את השיר לצורך הופעה בחג ההודיה, והביאו עמו ל"בית ספר יום א", בו לימד, שם חשף את השיר בפני מקהלת הילדים. לפי אותה גרסה, 40 הילדים שבמקהלה שיננו את המנגינה התוססת והטקסט הקליט כמעט באופן מיידי.
בשנת 1985 הציבה העיר סוואנה לוחית מול הכנסייה, בה הושר השיר לראשונה לטענתם, וראש העיר, ג'ון רוסאקיס, הכריז על השיר כ"שיר סוואנה". בעקבות זאת, במשך מספר שנים, ועד שנת 1989, הייתה מתיחות גבוהה, ראיונות והתכתבויות נזעמות בתקשורת, בין ראשי העיר של סוואנה ושל מדפורד.
מנגד, טענתם של בני מדפורד היא, שמדובר בתיאור ספציפי וייחודי של מרוץ מזחלות בשלג, שאכן התקיים בניו אינגלנד המושלגת, תיאור ספציפי שלא סביר היה לחוות אותו בג'ורג'יה הדרומית יותר. הוויכוח, היכן, מבין שני המקומות, נכתב השיר המפורסם, לא הוכרע, ושני המקומות טוענים עדיין לחזקה עליו.
היסטוריה > עידן הקרח הקטן

השיר מדבר על מזג אוויר קר ומושלג, בו הדרכים מלאות בשלג, ואופן ההגעה ממקום למקום היא באמצעות מזחלת. לפי הגרסה המקובלת, הוא נכתב בחודש אוקטובר, על דברים שנראו באותו זמן מהחלון, או שהתקיימו באותו פרק זמן.
העיירה מדפורד, וכל אזור בוסטון, אכן מושלגים בחורף גם כיום, אך השלג לא מתחיל בהכרח, ובוודאי לא בעוצמה כה רבה, כבר בחודש אוקטובר, שהיא התקופה אליה מיוחסת כתיבת השיר. אלא שמתיאורים היסטוריים רבים ידוע כי אף מבחינה זו שונה המצב כיום מזה שהיה עד אמצע המאה ה-19. למעשה, שיר זה מהווה, במובן מסוים, קפסולת זמן, המתארת את סוף עידן הקרח הקטן. תקופה זו, שהסתיימה במחצית המאה ה-19, אכן הייתה שונה משמעותית מהמצב כיום, מבחינת הטמפרטורה. החורף בתקופה זו היה קשה יותר, קיצוני, וממושך. ההנחה היא כי באותה תקופה, בניגוד למצב כיום, היו הדרכים באזור בוסטון וניו אינגלנד מושלגות ועטויות שלג כבד וקרח כבר בחודש אוקטובר, ודרכי התעבורה היו באמצעות מזחלות.